I n f o r m á c i a

o Stálej konferencii Slovenská republika a zahraniční Slováci 2003

	Stála konferencia Slovenská republika a zahraniční Slováci sa koná pravidelne od roku 1999 na začiatku júla, kedy 5. júl, štátny sviatok sv. Cyrila a Metoda, je zároveň Pamätným dňom zahraničných Slovákov v Slovenskej republike. 

Konferencia sa konala pod záštitou predsedu vlády Slovenskej republiky dňa 4. júla 2003  v Kongresovom centre  City Hotela Bratislava. Podujatie slávnostným príhovorom otvoril premiér Slovenskej republiky Mikuláš Dzurinda. Rokovanie sa uskutočnilo za účasti predsedu Zahraničného výboru NR SR Jána Figeľa, štátnych tajomníkov ministerstiev zahraničných vecí a vnútra, odborníkov z rezortov zahraničia, kultúry, školstva a hospodárstva, zástupcov cirkví, organizácií a inštitúcii SR, spolkov a združení a verejnoprávnych i súkromných médií. 

Na rokovaní bolo prítomných 102 zástupcov krajanských spolkov a organizácií z 20 krajín sveta (Austrália, Belgicko, Česká republika, Francúzsko, Chorvátsko, Izrael, Kanada, Kirgizsko, Maďarsko, Nemecko, Poľsko, Rakúsko, Rumunsko, Srbsko a Čierna Hora, Švajčiarsko, Švédsko, Taliansko, Ukrajina, USA a Veľká Británia).  

V troch tematických blokoch získali prítomní zahraniční krajania aktuálne informácie o stratégiách rezortov kultúry, školstva a vnútra v oblasti štátnej politiky voči Slovákom žijúcim v zahraničí. Boli informovaní o stave príprav Komplexného programu pomoci a starostlivosti Slovenskej republiky o zahraničných Slovákov, na ktorom sa už aktívne podieľajú niektoré krajanské spolky a organizácie. Konferencia si kládla za cieľ opätovnou ponukou na spoluprácu rozšíriť okruh participujúcich subjektov. Účastníci konferencie získali informácie o zámeroch a plánoch verejnoprávnych i súkromných médií vo vzťahu ku krajanom.

V diskusii sa delegáti v prevažnej miere sústredili na hodnotenie pomoci a starostlivosti Slovenskej republiky o svoju príbuzenskú menšinu v ich materských krajinách a efektívnosť a účelnosť  inštitucionálneho zabezpečenia štátnej politiky voči krajanom. V početných otvorených a kritických vystúpeniach delegátov rezonovala nespokojnosť s dosiahnutým stavom pomoci, ale zároveň v nich absentovala dimenzia spolupráce a aktívneho podielu organizácií Slovákov žijúcich v zahraničí na tvorbe a realizácii efektívnych programov. 

Pracovné predsedníctvo konferencie zapracovalo hodnotenia, stanoviská a naliehavé požiadavky delegátov do Vyhlásenia účastníkov Stálej konferencie Slovenská republika a zahraniční Slováci 2003, ktorého znenie bolo schválené väčšinou prítomných.